3. การประกอบธุรกิจของแต่ละสายผลิตภัณฑ์

ธุรกิจหลักของกลุ่มบริษัทได้แก่ธุรกิจโทรศัพท์เคลื่อนที่และบริการที่เกี่ยวข้อง
โดยมีรายละเอียดการประกอบธุรกิจดังนี้

  3.1 ลักษณะผลิตภัณฑ์หรือบริการ

  ลักษณะการให้บริการของบริษัทในปี 2546 สามารถแบ่งได้เป็น 2 ประเภทหลักๆ ได้แก่

  (1) การให้บริการโทรศัพท์เคลื่อนที่
  โดยมีบริษัทและบริษัท ดิจิตอล โฟน จำกัด (DPC) ซึ่งเป็นบริษัทย่อยของบริษัท เป็นผู้ให้บริการ
  รายได้จากการให้บริการโทรศัพท์เคลื่อนที่โดยรวม มีสัดส่วนประมาณร้อยละ 81.8
  ของรายได้รวม

  (2) การจำหน่ายเครื่องโทรศัพท์เคลื่อนที่ ชุด SIM Card และการให้บริการต่างๆ ที่เกี่ยวข้อง
  รายได้จากการจำหน่ายเครื่องโทรศัพท์เคลื่อนที่และการให้บริการต่างๆ
  คิดเป็นสัดส่วนประมาณร้อยละ 17.7 ของรายได้รวม

  (1) การให้บริการโทรศัพท์เคลื่อนที่

  ในการให้บริการโทรศัพท์เคลื่อนที่ในประเทศไทย ผู้ให้บริการต้องได้รับอนุญาต
  และมีสัญญาร่วมการงานของ ทศท. หรือ กสท. เท่านั้น โดยบริษัทนั้น ได้รับอนุญาตจาก ทศท.
  ให้ดำเนินกิจการให้บริการโทรศัพท์เคลื่อนที่ Cellular Mobile Telephone ในย่านความถี่
  900 MHz ในระบบดิจิตอล GSM ทั่วประเทศ เป็นระยะเวลา 25 ปี สิ้นสุดในวันที่ 30 กันยายน
  2558 ส่วน DPC ได้รับอนุญาตจาก กสท. ให้มีสิทธิดำเนินกิจการให้บริการวิทยุโทรคมนาคม
  ระบบเซลลูล่า Digital PCN 1800 หรือ ระบบดิจิตอล GSM 1800 ทั่วประเทศ
  เป็นระยะเวลาเริ่มตั้งแต่วันที่ 28 พฤษภาคม 2540 ถึง 15 กันยายน 2556

  บริษัทให้บริการโทรศัพท์เคลื่อนที่ในย่านความถี่ 900 MHz ในระบบดิจิตอล GSM Advance
  เป็นคลื่นความถี่ต่ำ โดยมีลักษณะเฉพาะ คือ ครอบคลุมพื้นที่ได้กว้างกว่าคลื่นความถี่สูง สำหรับ
  DPC ให้บริการโทรศัพท์เคลื่อนที่ระบบดิจิตอล GSM ในย่านความถี่ 1800 MHz หรือ GSM 1800
  ซึ่งมีลักษณะการให้บริการเหมือนกับโทรศัพท์เคลื่อนที่ ระบบดิจิตอล GSM Advance
  แตกต่างกันเพียงเป็นโทรศัพท์เคลื่อนที่ ที่ใช้คลื่นความถี่สูง มีลักษณะเฉพาะคือ
  ครอบคลุมพื้นที่ได้แคบกว่าคลื่นความถี่ต่ำ
  แต่สามารถให้บริการได้ดีในพื้นที่ที่มีความต้องการใช้บริการที่หนาแน่น
  ปัจจุบันเครือข่ายโทรศัพท์เคลื่อนที่ระบบดิจิตอล GSM 1800
  สามารถให้บริการในเขตพื้นที่ให้บริการในเขตกรุงเทพมหานคร และตัวเมืองในจังหวัดใหญ่ เช่น
  เชียงใหม่ นครราชสีมา หาดใหญ่ เป็นต้น การให้บริการในเขตจังหวัดอื่นๆ DPC
  จะให้บริการผ่านเครือข่ายร่วมกับเครือข่ายของบริษัท
  และในเขตกรุงเทพมหานครบริษัทจะให้บริการผ่านเครือข่ายร่วมกับเครือข่ายของ DPC
  โดยมีสัญญาการใช้บริการเครือข่ายร่วม (Network Roaming) ระหว่าง DPC กับบริษัท

  ในปี 2546 บริษัทในฐานะผู้ให้บริการโทรศัพท์เคลื่อนที่ ได้ให้บริการต่างๆ ประกอบด้วย

-   บริการที่ชำระค่าบริการรายเดือน (Postpaid)

-   บริการที่ชำระค่าบริการล่วงหน้า (Prepaid)

-   บริการการสื่อสารไร้เสียง (Non- voice service)

-   บริการสำหรับลูกค้าองค์กร (Enterprise business service)

  บริการที่ชำระค่าบริการรายเดือน (Postpaid)

  บริการที่ชำระค่าบริการรายเดือน Postpaid เป็นบริการโทรศัพท์เคลื่อนที่ที่ผู้ใช้บริการมีพันธกรณี
  โดยต้องจดทะเบียน และชำระค่าธรรมเนียมรายเดือน (Monthly Fee)
  รวมถึงค่าใช้บริการโทรศัพท์ซึ่งมีการคิดเป็นนาที (Airtime) ผู้ใช้บริการ
  จะชำระค่าบริการรายเดือน และค่าใช้บริการโทรศัพท์ทุกสิ้นเดือน หลังจากที่มีการใช้บริการแล้ว
  โดยสามารถชำระเงินผ่านช่องทางการชำระเงินที่มีอยู่ทั่วประเทศ ที่สำนักงานบริการเอไอเอส
  หรือ ร้านเทเลวิซ เครือข่ายที่ให้บริการ แบบชำระค่าบริการรายเดือน คือ GSM advance
  Evolution และ GSM 1800

-   GSM advance - เป็นบริการโทรศัพท์เคลื่อนที่ระบบดิจิตอล ซึ่งใช้เทคโนโลยี GSM
    ในย่านความถี่ 900 MHz เหมาะสำหรับกลุ่มผู้ใช้บริการที่มีความต้องการในการสื่อสารที่
    มากกว่าการการสื่อสารแบบเสียง และสามารถใช้บริการเสริมต่าง ๆ (Value Added
    Service) โดยเฉพาะบริการสื่อสารไร้เสียง ( Non-Voice)
    ที่หลากหลายทำให้ผู้ใช้บริการสามารถดำเนินชีวิตประจำวันทั้งในด้านส่วนตัว
    และการทำงานอย่าง เหนือระดับ และสมบูรณ์แบบ

-   GSM 1800 - บริการโทรศัพท์เคลื่อนที่ในระบบดิจิตอล ซึ่งใช้เทคโนโลยี GSM ในย่านความถี่
    1800 MHz ดำเนินการให้บริการโดย บริษัท ดิจิตอลโฟน จำกัด “GSM 1800”
    ได้ถูกวางตำแหน่งทางการตลาดให้เป็นบริการที่เหมาะสม
    กับผู้ใช้บริการขั้นพื้นฐานที่ต้องการชำระค่าบริการเป็นรายเดือน

  สำหรับการบริการโทรศัพท์เคลื่อนที่ในระบบอนาลอก ซึ่งใช้เทคโนโลยีเอ็นเอ็มที (NMT
  Technology) หรือ “Cellular 900” ได้หยุดให้บริการเนื่องจากมีระบบดิจิตอล จีเอสเอ็ม
  เข้ามาแทนที่ ในปี 2546 ผู้ใช้บริการในระบบ Cellular 900
  ทั้งหมดได้ย้ายไปใช้บริการในระบบ GSM

  บริการที่ชำระค่าบริการล่วงหน้า (Prepaid )

  สำหรับบริการในระบบ Prepaid นั้น
  ไม่ต้องมีการลงทะเบียนและไม่ต้องมีการชำระค่าธรรมเนียมรายเดือน
  ผู้ใช้บริการสามารถเปิดเลขหมาย และใช้บริการได้ทันทีหลังการซื้อ
  และสามารถเติมจำนวนเงินได้อย่างสะดวกสบายจากช่องทางการจัดจำหน่ายต่างๆ

  บริการแบบชำระค่าบริการล่วงหน้า (prepaid) มีชื่อว่า “1-2-Call!” มีจุดขายคือ
  ‘อิสระแห่งการสื่อสารของคุณ’ ซึ่งผู้ใช้บริการมีอิสระในการจัดการค่าใช้จ่าย
  และค่าใช้บริการได้ตามต้องการ

  บริการการสื่อสารไร้เสียง (Non- voice communication service)

  ในปี 2546 บริษัทได้ปรับปรุงบริการเสริมใหม่โดย ชื่อ mobileLIFE
  ได้ถูกนำเสนอใหม่ด้วยการให้บริการผ่าน ระบบ WAP Portal
  ซึ่งจะเป็นศูนย์รวมของบริการเสริมให้ลูกค้าสามารถเข้าถึงบริการและเนื้อหาข้อมูลในจุดเดียว
  ผู้ใช้บริการที่ใช้โทรศัพท์เคลื่อนที่รุ่นที่รองรับการใช้งานบริการเสริมสามารถเลือกใช้บริการ
  MobileLIFE ใน 3 รูปแบบด้วยกันขึ้นกับความชำนาญในการใช้เทคโนโลยีของลูกค้า
  ซึ่งประกอบไปด้วย mobileLIFE Pro, mobileLIFE Plus and mobileLIFE Basic

-   mobileLIFE Pro นำเสนอบริการที่นำสมัยสำหรับผู้ที่ชื่นชอบเทคโนโลยี เช่น TV on
    Mobile, Video Mail, RemoteCAMERA, และ Digital Pen เป็นต้น

-   mobileLIFE Plus นำเสนอบริการต่างๆ
    ที่มีสีสันและทันสมัยในรูปแบบของบันเทิงและสันทนาการ เช่น JAVA Games, Mobile
    Karaoke, MDictionary, และ Multimedia เป็นต้น

-   mobileLIFE Basic นำเสนอบริการเสริมและข้อมูลเพื่ออำนวยความสะดวกสบายให้แก่ผู้ใช้
    อาทิ เช่น Digital Coupons, Fun Voice, Fun on Mobile, News, Messaging,
    Business, Shopping, Travel & Traffic, และ Directory เป็นต้น

บริการสำหรับลูกค้าองค์กร (Enterprise Business Service)

ในปี 2546 บริษัทได้นำเสนอบริการเสริมใหม่ ภายใต้ชื่อ Smart Solution สำหรับลูกค้ากลุ่มผู้ประกอบการโดยเฉพาะ Smart Solution เป็นการผสมผสานบริการต่างๆ ที่ออกแบบเพื่อให้มีความเหมาะสมกับธุรกิจประเภทต่างๆ ในความเป็นจริงแล้วผู้ประกอบการต้องการบริการสื่อสารไร้สายที่ต่างกันในแต่ละธุรกิจ ดังนั้น บริษัท เสนอบริการที่ผสมผสานอย่างเหมาะสม ซึ่งไม่เพียงแต่จะเป็นปัจจัยที่ช่วยเพิ่มผลผลิตแล้วแต่ยังช่วยในเรื่องของการจัดการต้นทุนอย่างมีประสิทธิภาพ บริการดังกล่าว แบ่งเป็น Customized Business Solution, GSM Business package, และ Bill Management

-   Customized Business Solution

  บริการที่เกิดขึ้นจากการพัฒนาร่วมกัน ระหว่างลูกค้ากลุ่มผู้ประกอบการและทีมงานที่ปรึกษาของ
  บริษัทโดยมีเป้าหมายเพื่อพัฒนาและสร้างบริการให้มีความเหมาะสมกับการประกอบธุรกิจต่างๆ
  อย่างลงตัว
  ผลลัพธ์คือบริการที่ให้อิสระในการติดต่อสื่อสารในภาวะที่โลกธุรกิจเติบโตอย่างรวดเร็ว เช่น
  บริการ Mobile Sale Force Automation สำหรับผู้ค้าปลีกและผู้ค้าส่ง
  จะช่วยให้ทีมงานขายสามารถเข้าถึงข้อมูลของลูกค้า
  แผนการตลาดและรายการส่งเสริมการขายต่างๆ ผ่านอุปกรณ์มือถือได้ในแบบ Real time
  บริการ Fleet Management สำหรับธุรกิจขนส่ง
  จะช่วยเพิ่มความสะดวกโดยระบบจะช่วยดูตำแหน่งของยานพาหนะอื่นๆ หาที่ตั้งของคลังสินค้า
  และช่วยวิเคราะห์เส้นทางโดยข้อมูลจะถูกส่งจากศูนย์ทำการ
  ในส่วนของธุรกิจการเงินการธนาคาร บริการ Mobile Banking และ Mobile Payment
  จะช่วยให้ผู้บริโภคสามารถทำธุรกรรมต่างๆ ผ่านทางโทรศัพท์เคลื่อนที่

  การรักษาสัมพันธภาพกับลูกค้าเป็นสิ่งสำคัญสำหรับธุรกิจ บริษัท นำเสนอ Corporate E-mail
  และ Mobile Paging ที่ช่วยให้ธุรกิจต่างๆ
  สามารถใช้ข้อมูลร่วมกันหรือส่งข้อมูลไปสู่ลูกค้ารายบุคคลหรือแบบเป็นกลุ่ม ผ่านทาง
  จดหมายอิเลคทรอนิคส์และ SMS โทรศัพท์เคลื่อนที่เป็นสื่อที่มีประสิทธิภาพที่ธุรกิจต่างๆ
  สามารถเชื่อถือได้ในการติดต่อกับลูกค้า
  เนื่องจากลูกค้าสามารถได้รับข้อมูลผ่านโทรศัพท์เคลื่อนที่ได้ทุกเวลาทุกสถานที่

-   GSM Business package

  GSM Business package
  เสนอตัวเลือกของอัตราค่าบริการที่เหมาะสมกับการใช้งานของธุรกิจต่างๆ เช่น Individual
  package เป็นแบบแผนที่แตกต่างกันไปตามความต้องการของพนักงาน Business Sharing
  เป็นแบบแผนเสนอที่พนักงานในองค์กรใช้เวลา airtime ร่วมกัน
  และรวมใบแจ้งหนี้ค่าโทรศัพท์เป็นใบเดียว

Bill Management

  จากการนำเทคโนโลยีล่าสุดมาใช้ ระบบ Bill Management
  ช่วยเพิ่มทางเลือกให้กับการชำระค่าโทรศัพท์และระบบใบแจ้งหนี้ค่าโทรศัพท์ กล่าวคือ บริษัทต่างๆ
  สามารถเลือกระบบใบแจ้งหนี้ค่าโทรศัพท์ได้ เช่น การรวมใบแจ้งหนี้เป็นใบเดียว ,
  ส่งใบแจ้งหนี้ของแต่ละส่วนงานไปในครั้งเดียวกัน, แสดงรายละเอียดของการใช้โทรศัพท์ หรือ
  สามารถเลือกรอบการชำระเงินได้

  (2) การจำหน่ายเครื่องโทรศัพท์เคลื่อนที่ ชุด SIM Card และการให้บริการต่าง ๆ ที่เกี่ยวข้อง

  ในการจำหน่ายเครื่องโทรศัพท์เคลื่อนที่ทั้งระบบ Postpaid และ Prepaid (1-2-Call!)
  รวมถึงชุด Starter Kit และบัตรเติมเงินของสินค้า Prepaid นั้น ทางบริษัท ดิจิตอลโฟน
  จำกัด จะเป็นผู้จำหน่ายให้กับตัวแทนจำหน่ายของบริษัท ทั้งตัวแทนจำหน่ายในระบบแฟรนไชส์
  ภายใต้ชื่อ “เทเลวิซ” ตัวแทนจำหน่ายทั่วไป (Dealer) การจำหน่ายตรง (Direct Sales)
  และการจำหน่ายให้แก่ลูกค้ากลุ่มบริษัทต่าง ๆ (Corporate Sales)
  นอกจากนี้หลังจากมีการเปิดเสรีการจำหน่ายเครื่องโทรศัพท์เคลื่อนที่
  ได้มีผู้จัดจำหน่ายอิสระเพิ่มขึ้นมากมาย ที่ขายเครื่องโทรศัพท์เคลื่อนที่ในระบบดิจิตอล GSM

  ส่วนการจำหน่ายบัตรเติมเงินของระบบ Prepaid นั้น
  จะมีการเพิ่มช่องทางไปยังกลุ่มของร้านค้าที่ไม่ใช่ร้านขายอุปกรณ์โทรศัพท์เคลื่อนที่โดยตรง
  (Non-telecom Shop) และยังมีการพัฒนาช่องทางใหม่ๆ อยู่เสมอ
  เพื่อให้สามารถเข้าถึงผู้ใช้บริการของ 1-2-Call!! ได้ดียิ่งขึ้น
  ทำให้ผู้ใช้บริการมีความสะดวกสบายในการซื้อบัตรเติมเงินเพิ่มขึ้น

สำหรับการให้บริการอื่นๆ

  บริษัทมีสำนักงานบริการซึ่งเป็นสาขาของบริษัทเพื่ออำนวยความสะดวกให้กับผู้ใช้บริการเกี่ยวกับงานทะเบียน
  ต่างๆ และรับชำระค่าบริการจากผู้ใช้บริการ โดย วันที่ 31 ธันวาคม 2546
  บริษัทมีสำนักงานบริการทั้งสิ้น 27 แห่ง อยู่ในเขตกรุงเทพมหานคร จำนวน 15 แห่ง
  และในพื้นที่ต่างจังหวัดอีก 12 แห่ง นอกจากนั้น
  สำนักงานบริการบางแห่งให้บริการตรวจเช็คสภาพและซ่อมเครื่องโทรศัพท์เคลื่อนที่
  บริการแลกเปลี่ยนเครื่องโทรศัพท์ และจำหน่ายเครื่องโทรศัพท์พร้อมทั้งอุปกรณ์เสริมอีกด้วย

  3.2 การตลาดและภาวะการแข่งขัน

  (1) กลยุทธ์0ทางการตลาดและกลุ่มลูกค้าเป้าหมาย

  บริษัทดำเนินธุรกิจเป็นผู้ให้บริการเครือข่ายระบบโทรศัพท์เคลื่อนที่
  ซึ่งมีรายได้จากการที่ลูกค้าใช้บริการติดต่อสื่อสารผ่านระบบเครือข่ายของบริษัทตามระยะเวลาและจำนวนครั้งที่ใช้
  ดังนั้นแนวทางในการเพิ่ม รายได้ให้บริษัทคือ การเพิ่มจำนวนผู้ใช้บริการในระบบให้มากขึ้น
  และการทำให้ลูกค้าเพิ่มระยะเวลาและ จำนวนครั้งในการใช้บริการเครือข่าย
  กลยุทธ์ทางการตลาดที่บริษัทใช้เพื่อให้บรรลุแนวทางข้างต้นมีดังนี้

  (ก) การสร้าง Brand Identity และ Brand personality ให้กับสินค้าของบริษัท
  เพื่อสื่อให้ผู้บริโภคได้ทราบถึงจุดเด่นของสินค้าแต่ละตัวที่มีคุณสมบัติแตกต่างกันเพื่อเสนอเป็นทางเลือกของผู้บริโภคที่มีความต้องการแตกต่างกัน

  (ข) การขยายฐานลูกค้าใหม่

  บริษัทให้ความสำคัญในการขยายฐานลูกค้าใหม่
  โดยบริษัทได้กำหนดแนวทางสำหรับแต่ละผลิตภัณฑ์ไว้ ดังนี้

  - GSM Advance

  ระบบดิจิตอล GSM Advance เป็นระบบที่มีเทคโนโลยีสูง
  ทำให้สามารถให้บริการได้มากกว่าการสื่อสารทางเสียง
  ซึ่งกลุ่มลูกค้าเป้าหมายคือลูกค้าทั่วประเทศที่รักความทันสมัยและต้องการใช้บริการที่มีคุณภาพสูงและบริการเสริมที่หลากหลาย
  ซึ่งบริษัทจะเน้นการขยายฐานลูกค้าใหม่สำหรับระบบดิจิตอล GSM Advance
  โดยเพิ่มบริการเสริมพิเศษต่างๆ

  - 1-2-Call!

  เนื่องจากจุดขายของโทรศัพท์ 1-2-Call! คือ
  บริการสำหรับลูกค้าที่ต้องการความอิสระในการควบคุมค่าใช้จ่าย
  โดยจะไม่มีการจ่ายค่าบริการรายเดือน และไม่ต้องจดทะเบียนเลขหมาย
  บริษัทจึงจัดกลุ่มลูกค้าเป้าหมายเป็นคนละกลุ่มกับกลุ่มลูกค้าที่เป็นผู้ใช้บริการโทรศัพท์เคลื่อนที่ในลักษณะ
  Postpaid โดยกลุ่มลูกค้าเป้าหมายของโทรศัพท์ 1-2-Call! ได้แก่ ลูกค้าประเภท
  วัยรุ่นที่เริ่มใช้โทรศัพท์เคลื่อนที่ ลูกค้าที่ใช้ Airtime ในระดับค่อนข้างต่ำ
  และลูกค้าที่ไม่ประสงค์จะระบุชื่อในการขอจดทะเบียนเลขหมาย

  - GSM 1800

  บริษัทได้วางตำแหน่งของผลิตภัณฑ์ของ GSM 1800 ซึ่งดำเนินกิจการโดย DPC
  เป็นโทรศัพท์เคลื่อนที่สำหรับลูกค้าที่ต้องการการติดต่อที่มีประสิทธิภาพสูงทั้งพื้นที่บริการ และ
  คุณภาพของเครือข่าย แต่เป็นความต้องการการสื่อสารขั้นพื้นฐาน เช่น
  การสื่อสารด้วยเสียงหรือบริการเสริมขั้นพื้นฐานที่ไม่ต้องการการใช้งานที่ซับซ้อน
  ซึ่งกลุ่มลูกค้าเป้าหมายนี้มีเป็นจำนวนมากโดยเฉพาะในตลาดภูมิภาคที่ยังมีจำนวนผู้ใช้มือถือไม่สูงมากนัก

นอกเหนือจากการกำหนดแนวทางของแต่ละผลิตภัณฑ์แล้ว ทางบริษัทยังได้กำหนดแนวทาง
ด้านการมุ่งเน้นขยายฐานลูกค้าในตลาดภูมิภาค
ซึ่งเป็นจุดที่ทางบริษัทมีความได้เปรียบในการแข่งขันเหนือผู้ประกอบการอื่นๆ
จากการที่บริษัทมีโครงข่ายที่มีพื้นที่ครอบคลุมทั่วประเทศ
ดังนั้นบริษัทจึงสามารถทำกิจกรรมทางการตลาดอย่างต่อเนื่องเพื่อขยายฐานลูกค้าได้ทันที
ซึ่งเป็นการยึดตลาดก่อนการเข้ามาของคู่แข่งขัน ในขณะที่
ผู้ประกอบการรายอื่นจะมุ่งเน้นการทำตลาดเฉพาะในเขตกรุงเทพฯและปริมณฑลซึ่งมี
ผู้แข่งขันมากราย ประกอบกับเป็นตลาดที่มีจำนวนผู้ใช้มือถือค่อนข้างสูง
เมื่อเทียบกับประชากรที่อาศัยอยู่ในเขตนี้

  (ค) การมุ่งรักษาฐานลูกค้าเก่า

  เพื่อเป็นการรักษาฐานลูกค้าเก่า บริษัทจึงเน้นการให้บริการที่มีประสิทธิภาพ มีการดำเนินกิจกรรม
  ทางการตลาดในช่วงระยะเวลาต่างๆ เพื่อสนองความต้องการของลูกค้าและสร้างความพึงพอใจ
  สูงสุดให้กับลูกค้า โดยบริษัทได้มีการเสนอสิทธิพิเศษต่างๆ ให้กับลูกค้าอย่างต่อเนื่อง ซึ่งบริษัท
  จะมีการจัดกลุ่มลูกค้าออกเป็นกลุ่มย่อยและเสนอสิทธิพิเศษที่แตกต่างกัน เพื่อให้สามารถ
  ตอบสนองได้ตรงตามความต้องการของลูกค้าแต่ละประเภท (Segmentation) โดยพิจารณาถึง
  ระบบที่ใช้บริการ, วิธีการดำรงชีวิต, พฤติกรรมการใช้บริการและการชำระเงิน ฯลฯ
  รวมถึงพิจารณาปัจจัยด้าน Profitability ประกอบกันด้วย ซึ่งปีที่ผ่านมานี้
  การขยายบริการให้ลูกค้าได้รับความสะดวกขึ้น
  โดยให้ร้านเทเลวิซเข้ามามีส่วนร่วมในงานบริการต่างๆ รวมถึงการดูแลลูกค้าทั้งหมด

  (ง) การพัฒนารูปแบบบริการเสริมพิเศษ

  บริษัทยังคงมุ่งมั่นในการพัฒนารูปแบบบริการเสริมพิเศษใหม่ๆ ให้กับผู้ใช้บริการ เพื่อตอบสนอง
  ความต้องการของลูกค้าอย่างต่อเนื่อง รวมถึงการเพิ่มรายได้ให้กับบริษัท นอกจากนั้น บริษัทยัง
  ได้มีนโยบายที่จะพัฒนาการให้บริการแบบ Non-Voice รูปแบบอื่นๆ สำหรับระบบดิจิตอล GSM
  ซึ่งถือได้ว่าเป็นเทคโนโลยีชั้นสูงที่ให้บริการแก่ลูกค้าในหลายรูปแบบ เพื่อรักษาภาพลักษณ์ของ
  ผู้นำในด้านเทคโนโลยีและบริการรูปแบบใหม่ และเป็นการสร้างความพึงพอใจให้แก่ลูกค้าบริการ
  Non-Voice

  (จ) การขยายและพัฒนาระบบเครือข่าย

  เนื่องจากคุณภาพและพื้นที่บริการของเครือข่ายเป็นปัจจัยที่สำคัญสำหรับ ธุรกิจการให้บริการ
  โทรศัพท์เคลื่อนที่ ดังนั้น บริษัทจึงมุ่งมั่นที่จะขยาย และพัฒนาเครือข่ายเพื่อสร้างความแตกต่าง
  จากคู่แข่งขัน โดยบริษัทได้เร่งขยาย เครือข่ายของระบบดิจิตอล GSM ให้ครอบคลุมพื้นที่ให้มากขึ้น
  ซึ่งนอกเหนือจากการขยายพื้นที่ภายนอกอาคารแล้ว
  บริษัทยังให้ความสำคัญกับการขยายพื้นที่การให้บริการรวมทั้งเพิ่มความสามารถในการรองรับจำนวนลูกค้าในอาคาร
  (In-building Coverage) ด้วยเช่นกัน โดยเฉพาะอาคารที่เป็นจุดสาธารณะต่างๆ เช่น
  อาคารสำนักงาน ศูนย์การค้า รวมไปถึง ที่จอดรถยนต์ และ โรงแรมชั้นนำต่างๆ เป็นต้น

  นอกจากนี้การที่บริษัทได้เข้าไปถือหุ้นใน DPC และมีการ0อนุญาตให้ใช้เครือข่ายร่วม (Network
  Roaming) กันได้ทั้งโทรศัพท์เคลื่อนที่ GSM Advance และ GSM 1800 ซึ่งจะทำให้
  คุณภาพของการให้บริการของทั้งสองระบบดีขึ้น นอกจากนี้
  บริษัทยังสามารถประหยัดเงินลงทุนที่ใช้ในการขยายเครือข่ายได้จากการวางแผนการขยายเครือข่ายร่วมกันเพื่อเพิ่มประสิทธิภาพและความสามารถในการรองรับของเครือข่ายให้มากที่สุด
  มีการใช้ความถี่ของทั้งสองระบบให้มีประสิทธิภาพสูงสุด ซึ่งเป็นการลดความซ้ำซ้อนของการลงทุน
  และได้ประโยชน์จากการประหยัดต่อขนาด (Economy of Scale) ในการจัดซื้ออุปกรณ์
  และการใช้สถานที่ตั้ง (Location) สถานีฐาน (Base Station) ร่วมกัน เป็นต้น

  (ฉ) การให้ความสำคัญกับบริการหลังการขาย

  บริษัทได้จัดให้มีโครงการที่จะให้บริการหลังการขายให้กับลูกค้าอย่างมีประสิทธิภาพมากขึ้นเช่น

  - Call Center เป็นศูนย์กลางข่าวสารข้อมูลที่มีประโยชน์ได้มาตรฐานและถูกต้อง สำหรับ
  ผู้ใช้บริการด้วยบริการที่สะดวกสบาย รวดเร็ว โดยผู้ใช้บริการสามารถติดต่อสอบถามหรือ
  ให้คำแนะนำเกี่ยวกับการใช้บริการ เครือข่ายการให้บริการ บริการเสริม หรือรายละเอียด
  ต่างๆ รวมถึงการใช้งานมือถือในแต่ละรุ่น เป็นต้น

  - Service Dealer จัดโครงการอบรมให้ตัวแทนจำหน่าย และพัฒนาศักยภาพของตัวแทน
  จำหน่ายให้มีความสามารถบริการซ่อมโทรศัพท์เคลื่อนที่ให้กับลูกค้าโดยจะให้มีตัวแทน
  จำหน่ายที่ให้บริการ (Service Dealer) กระจายอยู่ทุกจังหวัดทั่วประเทศ

  - Temp-O-Phone ในกรณีที่ลูกค้าต้องนำเครื่องเข้าตรวจซ่อม ศูนย์บริการของบริษัทจะมี
  บริการเครื่องทดแทนให้ใช้ชั่วคราว ในกรณีที่ไม่สามารถซ่อมเครื่องเสร็จภายใน 24 ชั่วโมง

  - Service Caravan เป็นศูนย์บริการเคลื่อนที่เพื่อให้บริการตรวจซ่อมตัวเครื่องโทรศัพท์
  เคลื่อนที่ให้กับลูกค้าในจังหวัดหลักทั่วประเทศ

  - การพัฒนาระบบการลงทะเบียน
  บริษัทได้พัฒนาระบบการลงทะเบียนเพื่อให้ผู้ใช้บริการได้รับความสะดวกมากขึ้น
  ผู้ใช้บริการสามารถจดทะเบียนได้ทุกวัน ซึ่งเมื่อลงทะเบียน แล้วภายใน 3 ชั่วโมง
  ก็สามารถใช้โทรศัพท์โทรออกหรือรับสายเข้าได้ทันที และทาง
  บริษัทยังได้อำนวยความสะดวกให้กับผู้ใช้บริการ โดยการเพิ่มงานบริการงานทะเบียน กว่า 30
  รายการ เช่น การเปลี่ยน SIM Card และ การให้บริการข้ามแดนอัตโนมัติ เป็นต้น ผ่านทาง
  Telewiz ที่มีสาขาต่างๆ กระจายอยู่ทั่วประเทศ ตลอดจน
  บริการรับเปลี่ยนแปลงทะเบียนทางไปรษณีย์สำหรับผู้ใช้บริการที่ไม่สะดวกที่จะมาติดต่อกับศูนย์บริการหรือสำนักงานสาขาของบริษัท

  - การอำนวยความสะดวกด้านการรับชำระเงิน
  บริษัทได้ทำการขยายจุดรับชำระเงินและเพิ่มวิธีการชำระเงิน เพื่อให้ผู้ใช้บริการมีช่องทาง
  ในการชำระค่าใช้บริการได้ตรงตามความต้องการและได้รับความสะดวกมากที่สุด โดย
  ผู้ใช้บริการสามารถชำระค่าบริการด้วยเงินสดและบัตรเครดิตผ่านสำนักงานบริการ
  สำนักงานสาขาของบริษัท ศูนย์บริการเทเลวิซ การชำระค่าบริการด้วยเงินสด
  ที่เคาน์เตอร์ธนาคารพาณิชย์ การชำระค่าบริการด้วยบัตรเอทีเอ็ม การชำระเงินในบัตร
  Prepaid Card หรือการเติมเงินโดยการตัดชำระบัญชีธนาคารโดยผ่านตู้เอทีเอ็ม การชำระ
  ค่าบริการทางโทรศัพท์ (Telepayment) การชำระเงินผ่านทาง Internet การชำระเงินผ่าน
  ทางอุปกรณ์ Electronic Payment Service ซึ่งตั้งอยู่ตามจุดชำระเงิน
  ของร้านค้าชั้นนำต่างๆ หรือ โดยหักบัญชีธนาคาร นอกจากนั้นผู้ใช้บริการยัง
  สามารถชำระค่าบริการ ณ ที่ทำการไปรษณีย์ หรืออาจจะชำระค่าบริการทางไปรษณีย์
  โดยตั๋วแลกเงินไปรษณีย์ ธนาณัติ หรือเช็ค นอกจากนี้ช่องทางการชำระเงินใหม่ได้แก่
  ชำระทางอินเตอร์เน็ตผ่านทาง Service on the net ชำระผ่าน GSM mobileLIFE
  ชำระผ่านจุดรับชำระเงินอัตโนมัติ (KIOSK) ซึ่งตั้งอยู่ ณ สำนักงานบริการ AIS
  ในเขตกรุงเทพมหานคร

  (2) การจำหน่ายและช่องทางการจำหน่าย

  ในการจดทะเบียนเลขหมายโทรศัพท์เคลื่อนที่เพื่อให้ลูกค้าเข้าใช้บริการในระบบเครือข่าย
  ส่วนใหญ่จะดำเนินการไปพร้อมกับการจำหน่ายเครื่องโทรศัพท์เคลื่อนที่
  ซึ่งบริษัทมีช่องทางการจำหน่ายสำหรับเครื่องโทรศัพท์ในระบบดิจิตอล GSM Advance,
  1-2-Call! และดิจิตอล GSM 1800 ดังนี้

(1) การจำหน่ายผ่านตัวแทนจำหน่าย

  บริษัทมีหลักเกณฑ์ในการแต่งตั้งตัวแทนจำหน่ายโดยพิจารณาจากทำเลที่ตั้งศักยภาพ
  และสถานะทางการเงินเป็นสำคัญ
  เพื่อให้บริษัทมีความเชื่อมั่นในระดับหนึ่งว่าตัวแทนจำหน่ายนั้นมีศักยภาพเพียงพอในการดำเนินธุรกิจและดูแลลูกค้าได้อย่างต่อเนื่อง
  นอกจากนี้สำหรับพื้นที่ต่างจังหวัด
  การแต่งตั้งตัวแทนจำหน่ายจะแต่งตั้งผู้ที่มีความคุ้นเคยในพื้นที่และเป็นนักธุรกิจรายใหญ่ของพื้นที่
  เป็นสำคัญ ตัวแทนจำหน่ายจะแบ่งเป็น 3 ประเภท ดังนี้

  ตัวแทนจำหน่ายในระบบแฟรนไชส์ ภายใต้ชื่อ “เทเลวิซ”

  ณ วันที่ 31 ธันวาคม 2546 บริษัทมีตัวแทนจำหน่ายในระบบแฟรนไชส์จำนวนทั้งสิ้นมากกว่า 100
  ราย โดยมีร้านค้าย่อยมากกว่า 300 แห่งทั่วประเทศ โดยบริษัทจะให้สิทธิตัวแทนจำหน่าย
  ในระบบแฟรนไชส์ในการดำเนินการ ภายใต้สัญญาให้สิทธิใช้เครื่องหมายการค้าจำหน่ายสินค้า
  และบริการโดยมีอายุสัญญา 1 ปี ดังนี้

1)  สิทธิในการจำหน่ายสินค้า ภายใต้เครื่องหมายการค้าของบริษัท

2)  สิทธิในการให้บริการรับจดทะเบียนเลขหมาย ให้บริการเกี่ยวกับงานทะเบียนต่างๆ
    และเป็นผู้ให้บริการรับชำระค่าบริการหรือค่าใช้จ่ายอื่นใด

  บริษัทจะเป็นผู้กำหนดเงื่อนไข และควบคุมภาพและมาตรฐานของการให้บริการ
  แนวทางในการดำเนินการของตัวแทนจำหน่าย เช่น การเลือกและพัฒนาสถานที่
  การโฆษณาและส่งเสริม การขาย และการให้บริการต่างๆ เพื่อให้ได้มาตรฐานตามที่บริษัทกำหนด

  ในการเข้าเป็นตัวแทนจำหน่ายในระบบแฟรนไชส์
  ต้องมีการชำระค่าสิทธิในการใช้เครื่องหมายการค้าเริ่มแรก 100,000 บาท
  และถ้ามีการขยายเขตการจำหน่ายต้องชำระค่าสิทธิเพิ่มอีกจำนวน 50,000 บาทต่อเขตจำหน่าย

  ตัวแทนจำหน่ายทั่วไป (Dealer)

  ณ วันที่ 31 ธันวาคม 2546 บริษัทมีตัวแทนจำหน่ายจำนวนทั้งสิ้นกว่า 400 ราย
  โดยตัวแทนจำหน่ายทั่วไปนี้ได้รับแต่งตั้งให้เป็นผู้จำหน่ายสินค้าของบริษัท ได้แก่
  เครื่องโทรศัพท์เคลื่อนที่ โทรศัพท์ติดตามตัว ชุด Starter Kit และบัตรเติมเงิน
  รวมทั้งอุปกรณ์เสริมต่างๆ

  นอกเหนือจากรายได้จากการจำหน่ายสินค้าและบริการแล้ว ตัวแทนจำหน่ายทั้ง 2 ประเภท
  จะได้รับค่าตอบแทนจากการลงทะเบียนให้ลูกค้า
  เป็นสมาชิกการใช้บริการโทรศัพท์เคลื่อนที่ในระบบดิจิตอล GSM Advance, GSM1800
  รวมถึงการสนับสนุนกิจกรรมทางการตลาด ตามอัตราที่บริษัทกำหนด

  ตัวแทนจำหน่ายระบบ 1-2-Call!

  นอกเหนือจากการจำหน่ายผลิตภัณฑ์ 1-2-Call! ผ่านระบบตัวแทนจำหน่ายเดียวกันกับดิจิตอล
  GSM Advance และ GSM1800 แล้ว บริษัทยังได้จำหน่ายบัตรเติมเงิน
  ผ่านช่องทางการจำหน่ายรูปแบบใหม่ เพื่ออำนวยความสะดวกให้กับลูกค้าในการซื้อบัตรเติมเงิน
  โดยการขยายช่องทางการจัดจำหน่ายไปในธุรกิจอื่นๆ ที่ไม่ใช่ร้านขายโทรศัพท์เคลื่อนที่โดยตรง
  เช่น ร้านขายหนังสือ ร้านสะดวกซื้อ สถานีบริการน้ำมัน ร้านจำหน่ายซีดี-เทป เป็นต้น
  โดยบริษัทจัดทำสัญญาแต่งตั้งตัวแทนจำหน่ายให้จำหน่ายผลิตภัณฑ์ 1-2-Call!

จำนวนตัวแทนจำหน่ายทั้ง 2 ประเภทของบริษัท ณ วันที่ 31 ธันวาคม 2546 มีดังนี้

+-----------+-----------+---------+-----------+----------+----------+
|           | จำนวนตัว   |         | จำนวนตัว   |          | รวม      |
|           | แทนจำหน่าย |         | แทนจำหน่าย |          |          |
+-----------+-----------+---------+-----------+----------+----------+
|           | เค        |         | บัตรเ      |          |          |
|           | รื่องโทรศัพท์ |         | ติมเงินระบบ |          |          |
|           |           |         | 1-2-Call! |          |          |
+-----------+-----------+---------+-----------+----------+----------+
|           | ระ        | ทั่วไป    | Key       | Who      |          |
|           | บบแฟรนไชส์ |         | Accounts  | lesalers |          |
+-----------+-----------+---------+-----------+----------+----------+
| กรุง       | 46 ราย    | 116     | 33        | 7        | 202      |
| เทพมหานคร |           |         |           |          |          |
+-----------+-----------+---------+-----------+----------+----------+
|           | (130      |         |           |          |          |
|           | สาขา)     |         |           |          |          |
+-----------+-----------+---------+-----------+----------+----------+
| จังหวัดอื่นๆ  | 65 ราย    | 358     | 1         | 55       | 479      |
+-----------+-----------+---------+-----------+----------+----------+
|           | (217      |         |           |          |          |
|           | สาขา)     |         |           |          |          |
+-----------+-----------+---------+-----------+----------+----------+
| รวม       | 111       | 474     | 34        | 62       | 681      |
+-----------+-----------+---------+-----------+----------+----------+
|           | (347      |         |           |          |          |
|           | สาขา)     |         |           |          |          |
+-----------+-----------+---------+-----------+----------+----------+

  ตัวแทนจำหน่ายระบบ GSM 1800

  ณ 31 ธันวาคม 2546 DPC มีการจำหน่ายผลิตภัณฑ์โทรศัพท์เคลื่อนที่ระบบ GSM 1800
  ผ่านตัวแทนจำหน่ายกว่า 500 ราย ซึ่งเป็นตัวแทนจำหน่ายรายเดียวกับที่ได้กล่าวข้างต้น

  (ข) การขายตรง

  บริษัทไม่มุ่งเน้นการแข่งขันกับตัวแทนจำหน่ายในระบบแฟรนไชส์ ตัวแทนจำหน่ายทั่วไป
  แต่จะเน้นการบริการให้แก่กลุ่มลูกค้าสถาบันซึ่งอาจมีความต้องการใช้งานโทรศัพท์เพิ่มเติม
  โดยจะมีการซื้อเป็นจำนวนมากภายใต้เงื่อนไขที่แตกต่างตามลักษณะธุรกิจ
  โดยจะมีการจดทะเบียนในนามนิติบุคคล เป็นต้น อย่างไรก็ตาม
  จุดมุ่งหมายหลักจะเป็นการเพิ่มรายได้จากบริการเสริมภายใต้แบรนด์ “Smart Solution”
  ซึ่งเป็นการเสนอบริการที่สามารถเพิ่มมูลค่าทางด้านธุรกิจให้กับลูกค้าองค์กรของบริษัท

  (3) ภาวะอุตสาหกรรมและการแข่งขัน

  (ก) ภาวะอุตสาหกรรมโทรศัพท์เคลื่อนที่

  อุตสาหกรรมโทรศัพท์เคลื่อนที่ในประเทศไทยอยู่ภายใต้การควบคุมของหน่วยงานหลัก 2 หน่วยงาน
  คือ ทศท. และ กสท. โดยหน่วยงานทั้งสองดังกล่าวสังกัดกระทรวงคมนาคม
  โดยงานด้านการควบคุมคลื่นความถี่อยู่ในความรับผิดชอบของกรมไปรษณีย์โทรเลข

  ทศท. นอกจากจะมีฐานะเป็นผู้ดูแลและควบคุมอุตสาหกรรมแล้ว ยังเป็นผู้ให้บริการโทรศัพท์
  พื้นฐานสำหรับการสื่อสารภายในประเทศ และระหว่างประเทศเพื่อนบ้านที่มีพรมแดนติดต่อกับ
  ประเทศไทย ในขณะที่ กสท. ให้บริการโทรศัพท์ระหว่างประเทศ นอกจากนี้ทั้ง ทศท. และ
  กสท. ยังให้บริการโทรศัพท์เคลื่อนที่ แต่ภายใต้เครือข่ายที่จำกัด

  สัญญาร่วมการงานที่ ทศท. และ กสท. ทำกับเอกชนสำหรับการให้บริการโทรศัพท์เคลื่อนที่
  สามารถสรุปได้ดังต่อไปนี้

+------------------+---------------------------------------------------+
| ผู้ให้สัมปทาน        | บริษัทที่ได้รับสัมปทาน                                   |
+------------------+---------------------------------------------------+
| 1. ทศท.          | บริษัท แอดวานซ์ อินโฟร์ เซอร์วิส จำกัด (มหาชน)            |
|                  |                                                   |
|                  | กิจการร่วมค้าไทย โมบาย                               |
+------------------+---------------------------------------------------+
| 2. กสท.          | บริษัท โทเทิล แอ็คเซ็ส คอมมิวนิเคชั่นส์ จำกัด (มหาชน) (DTAC) |
|                  |                                                   |
|                  | บริษัท ดิจิตอล โฟน จำกัด (DPC)                         |
|                  |                                                   |
|                  | บริษัท ทีเอ-ออเรนจ์ จำกัด (TAO)                        |
|                  |                                                   |
|                  | บริษัท ฮัทชิสัน ซีเอที ไวร์เลส มัลติมีเดีย จำกัด (HUTCH)       |
+------------------+---------------------------------------------------+

  นอกเหนือจากบริษัทที่ได้ทำสัญญาร่วมการงานกับ ทศท. และ กสท. ข้างต้นแล้ว ยังมี
  ผู้ประกอบการในภาครัฐอีก 2 ราย ได้แก่ ทศท. และ กสท.

  (ข) การแข่งขัน
  หลังจากการแข่งขันอย่างรุนแรงในปี 2545 และเป็นปีที่จำนวนผู้ใช้บริการเติบโตขึ้นกว่าเท่าตัว
  การแข่งขันของธุรกิจการให้บริการเครือข่ายโทรศัพท์เคลื่อนที่ในปี 2546
  มีความสมเหตุสมผลมากขึ้น ธุรกิจก้าวไปสู่การแข่งขันที่เรียกว่า Creative Growth
  ซึ่งผู้ให้บริการรายหลักแข่งขันกันในด้านคุณภาพและความหลากหลายของสินค้าและบริการ

  ในปี 2546 การเติบโตของจำนวนผู้ใช้บริการไม่ได้สูงมากเป็นประวัติการณ์ดังเช่นในปีก่อน
  โดยที่มีอัตราการเติบโต 25% จำนวนผู้ใช้บริการเพิ่มขึ้นราว 4.6 ล้านคน หรือเพิ่มขึ้นเป็น 22
  ล้านคน ณ สิ้นเดือนธันวาคมปี 2546 ผู้ประกอบการรายหลัก 2 ราย คือ เอไอเอสและบริษัท
  โทเทิ่ล แอ็คเซ็ส คอมมิวนิเคชั่นส์ จำกัด (มหาชน) (DTAC) มีส่วนแบ่งผู้ใช้บริการเกือบ 90%

[]

  การแข่งขันแบบ Creative Growth เห็นได้จากอัตราค่าบริการและรายการส่งเสริมการขาย
  ที่ได้นำเสนอโดยผู้ให้บริการอย่างต่อเนื่องทั้งปี เป็นไปในลักษณะที่ไม่ได้เป็นการตัดราคา
  แต่เป็นการนำเสนอรายการส่งเสริมการขายที่ออกแบบให้เหมาะสมกับลูกค้าในแต่ละกลุ่ม
  ตลอดจนเสนอทางเลือกให้กับผู้ใช้บริการเลือกรายการส่งเสริมการขายที่เหมาะกับการใช้งานของตนและมีส่วนลดในเวลาเดียวกัน
  สิ่งนี้นับเป็นปัจจัยที่ช่วยกระตุ้นจำนวนผู้ใช้บริการโดยที่ไม่ทำให้อัตรากำไรถูกบั่นทอนลง
  และเป็นพัฒนาการก้าวใหม่ของธุรกิจการให้บริการเครือข่ายโทรศัพท์เคลื่อนที่

  การแข่งขันแบบ Creative Growth
  ยังรวมถึงแผนการตลาดและกิจกรรมการตลาดที่มุ่งเน้นไปที่ผู้ประกอบการรายย่อย (SMEs)
  อีกด้วย
  ผู้ให้บริการซึ่งต่างแสวงหาจำนวนผู้ใช้บริการและแหล่งรายได้ใหม่ต่างเข้าไปแข่งขันทำตลาดในกลุ่มผู้ประกอบการรายย่อย
  ซึ่งลูกค้ากลุ่มนี้มีลักษณะแตกต่างจากลูกค้าบุคคล
  เนื่องจากเป็นกลุ่มที่มีการใช้งานสูงและเป็นลูกค้าที่มีคุณภาพ
  นอกจากนี้ลูกค้าในกลุ่มดังกล่าวยังมีแนวโน้มสูงที่จะปรับตัวให้เข้ากับบริการเสริมเนื่องจากบริการเสริมได้ถูกออกแบบมาเพื่อช่วยเพิ่มประสิทธิภาพและการแข่งขันของธุรกิจต่างๆ

  ในส่วนของรายได้กับ Creative Growth ในปี 2546
  คือความพยายามของผู้ประกอบการในการนำเสนอบริการใหม่
  ซึ่งเห็นได้จากการทำการตลาดในส่วนของบริการเสริมต่างๆ เช่น ผู้ประกอบการบางรายได้สร้าง
  WAP portal
  ขึ้นเพื่อให้ผู้ใช้บริการสามารถเชื่อมต่อข้อมูลบริการเสริมกับอินเตอร์เน็ตได้ง่ายเพียงกดปุ่มการใช้งานเท่านั้น
  ผู้ประกอบการรายอื่นอาจอ้างว่ามีจุดยืนในการแข่งขันในด้านบริการข้อมูลและบริการเสริม
  บ้างก็สัญญาว่าจะสร้างโอกาสใหม่ในการดำเนินงานทางธุรกิจและเร่งหาแหล่งรายได้ใหม่ด้วยการลงทุนในเครือข่ายบริการเสริม
  เช่น EDGE หรือ GPRS เพื่อรองรับการให้บริการการสื่อสารไร้สายความเร็วสูงในอนาคตอันใกล้
  ผู้ประกอบการบางรายได้สูญเสียความสามารถในการแข่งขันไปบ้างในปีนี้
  อย่างไรก็ตามความพยายามของผู้ประกอบการที่ผลักดันการให้บริการเสริม
  ได้รับผลตอบแทนในแง่ของอัตราการใช้การสื่อสารไร้เสียง
  และรายได้ซึ่งคาดว่าจะปรับตัวดีขึ้นในปีต่อไป

  แม้ว่า Creative Growth
  จะเป็นการพัฒนาอีกก้าวของธุรกิจการให้บริการเครือข่ายโทรศัพท์เคลื่อนที่
  อาจมีข้อโต้แย้งว่ายังคงมีการแข่งขันด้านราคาในปี 2546 ซึ่งข้อโต้แย้งดังกล่าวเป็นความจริง
  เนื่องจากผู้ให้บริการรายใหม่ซึ่งเปิดให้บริการอย่างเป็นทางการ
  ได้ใช้กลยุทธ์ในการทำการตลาดเชิงรุก โดยการขายเครื่องลูกข่ายในราคาต่ำกว่าต้นทุน
  (Handset Subsidy) ซึ่งตลาดก็ได้ตอบสนองกับทางเลือกใหม่ที่เสนออัตราค่าบริการที่ถูก
  ส่งผลให้จำนวนผู้ใช้บริการเพิ่มสูงขึ้นอย่างมากในช่วงที่แผนการตลาดได้ถูกนำเสนออกไป
  อย่างไรก็ตามผู้ให้ประกอบการรายเดิมที่มีประสบการณ์ในการใช้แผนการตลาดเชิงรุก
  ทั้งการขายเครื่องลูกข่ายในราคาต่ำกว่าต้นทุนและเสนออัตราค่าบริการที่ต่ำ
  ไม่ได้ตอบโต้อย่างไม่มีเหตุผลกับเหตุการณ์ดังกล่าว
  ในทางกลับกันกลยุทธ์ในการเสนออัตราค่าบริการตามความต้องการและความจำเป็นของลูกค้าในแต่ละกลุ่ม
  การบริหารช่องทางการจัดจำหน่ายโดยการเพิ่มผลตอบแทนให้แก่คู่ค้าเพื่อเร่งการเติบโตของผู้ใช้บริการรายใหม่
  ได้ถูกนำมาใช้ ดังนั้นภาวะการแข่งขันในปี 2546 จึงไม่ส่งผลกระทบด้านลบมากนักต่อผู้ให้บริการ
  ซึ่งตลาดมีการเติบโตของจำนวนผู้ใช้บริการอย่างต่อเนื่อง โดยมีจำนวนผู้ใช้บริการรายใหม่เพิ่มขึ้น
  4.6 ล้านราย ตามที่ได้กล่าวไว้แล้วเบื้องต้น เทียบกับปี 2545 ซึ่งมีผู้ใช้บริการเพิ่มขึ้น 10
  ล้านราย

  ในภาวะที่จำนวนผู้ใช้บริการเติบโตขึ้นอย่างต่อเนื่อง อัตราผู้ใช้บริการต่อจำนวนประชากร
  (Penetration rate) ในปี 2546 อยู่ที่ 34% เพิ่มขึ้นจาก 27% ในปี 2545
  ซึ่งเมื่อเปรียบเทียบอัตราดังกล่าวกับประเทศต่างๆในภูมิภาคเดียวกันแล้ว
  พบว่าจำนวนผู้ใช้บริการยังคงมีโอกาสที่จะเติบโตได้
  แม้ว่าแนวโน้มการขยายตัวจะไม่เป็นไปในอัตราที่เพิ่มสูงขึ้นเช่นในอดีต
  การเติบโตจะมาจากอานิสงค์ของภาวะเศรษฐกิจที่ปรับตัวดีขึ้นอย่างต่อเนื่องนอกจากนี้การเปิดเสรีทางกิจการโทรคมนาคมขึ้นปัจจัยดังกล่าวจะช่วยให้ธุรกิจยังคงเติบโตได้ในแง่ของจำนวนผู้ใช้บริการ

  ในส่วนของกฏระเบียบข้อบังคับ มีพัฒนาการของการเปิดเสรีทางกิจการโทรคมนาคมในปี 2546
  ประการแรก คือ การสื่อสารแห่งประเทศไทย
  (กสท.)ได้ถูกแปรรูปและจดทะเบียนเป็นบริษัทมหาชนจำกัด ภายใต้ชื่อ บริษัท กสท. โทรคมนาคม
  จำกัด (มหาชน) ประการที่สอง คณะรัฐมนตรีได้มีมติให้ออกพระราชกำหนด (พรก.)
  ภาษีบริการในกิจการบริการ ภายใต้พระราชกำหนด
  ส่วนแบ่งรายได้บางส่วนของรายได้จากการให้บริการในธุรกิจโทรคมนาคมจะถูกเปลี่ยนเป็นภาษีสรรพสามิต
  (Excise Tax) ผู้ประกอบการโทรศัพท์พื้นฐานต้องจ่ายภาษีสรรพสามิตในอัตราร้อยละ 2
  ของรายได้จากการให้บริการให้กับกระทรวงการคลัง
  ส่วนผู้ให้ประกอบโทรศัพท์เคลื่อนที่จ่ายภาษีสรรพสามิตในอัตราร้อยละ 10
  ของรายได้จากการให้บริการให้กับกระทรวงการคลัง
  ส่วนแบ่งรายได้ที่เหลือหลังจากการจ่ายภาษีสรรพสามิตจะจ่ายให้แก่ผู้ให้สัมปทาน คือ บริษัท ทศท.
  คอร์ปอเรชั่น จำกัด (มหาชน) และ บริษัท กสท. โทรคมนาคม จำกัด (มหาชน)

  นอกจากนี้รัฐบาลยังได้มีการเตรียมการเกี่ยวกับค่าเชื่อมโยงเครือข่ายระหว่างผู้ประกอบการ
  (Interconnection)
  ได้มีการเจรจาตกลงและต่อรองกันระหว่างผู้ประกอบการและผู้มีส่วนเกี่ยวข้อง
  ในเรื่องของการเชื่อมโยงเครือข่ายและอัตราค่าเชื่อมโยงระหว่างเครือข่าย
  (Interconnection Rate) คาดว่าจะได้ข้อสรุปและเริ่มปฏิบัติภายในปี 2547 นี้

  สำหรับการสรรหาและคัดเลือกคณะกรรมการกำกับดูแลกิจการโทรคมนาคมแห่งชาติ ( กทช)
  ได้มีความคืบหน้าโดยที่หลังจากศาลปกครองสูงสุดได้พิพากษาว่า การสรรหา กทช
  ไม่ถูกต้องตามกฏหมายและไม่เป็นธรรม ส่งผลให้ต้องมีการเริ่มต้นกระบวนการสรรหา กทช
  ครั้งใหม่ จนได้0รายชื่อให้วุฒิสมาชิกกลั่นกรองแล้วเมื่อปลายปี 2546

  จากถ้อยแถลงของหลายหน่วยงานของรัฐบาล ในปี 2547
  จะเป็นปีที่มีการเปลี่ยนแปลงเกี่ยวกับกฎระเบียบข้อบังคับหลายประการ โดยในปัจจุบันรัฐวิสาหกิจ
  2 แห่งได้ทำการแปรรูปเป็นที่เรียบร้อยแล้ว
  การจัดตั้งคณะกรรมการกำกับดูแลกิจการโทรคมนาคมแห่งชาติ ( กทช)
  มีแนวโน้มที่จะประสบความสำเร็จ และมีความเป็นไปได้ที่จะเห็น
  การเชื่อมโยงเครือข่ายระหว่างผู้ประกอบการและการแปรสัญญามีความคืบหน้ามากขึ้น
  ดังนั้นการเปิดเสรีทางโทรคมนาคมจะเป็นสิ่งที่อยู่ไม่ไกลนัก

  3.3 การจัดหาผลิตภัณฑ์หรือบริการ

  ความสามารถในการรองรับจำนวนลูกค้าของระบบเครือข่ายโทรศัพท์เคลื่อนที่
  ขึ้นอยู่กับความสามารถ ในการดำเนินการจัดหาและติดตั้งอุปกรณ์ของบริษัทและบริษัทย่อย
  เพื่อขยายความสามารถในการ
  รองรับจำนวนผู้ใช้บริการและขยายพื้นที่การให้บริการโทรศัพท์เคลื่อนที่ให้มากขึ้น

  จากการที่บริษัทได้รับอนุญาตให้สามารถดำเนินการให้บริการผ่านเครือข่ายร่วม (Network
  Roaming) ได้ บริษัท และ DPC จึงได้ร่วมกันปรับแต่ง
  และพัฒนาระบบเครือข่ายโทรศัพท์เคลื่อนที่ของทั้ง 2 บริษัท ให้เสมือนเป็น
  เครือข่ายร่วมที่สามารถรองรับการใช้บริการได้ทั้งในระบบ GSM 900MHz และ GSM 1800MHz
  (Dual-band Network) ได้อย่างราบรื่น โดยใช้ข้อดีของทั้งสองระบบ และทั้งสองคลื่นความถี่
  ให้เกิดประโยชน์สูงสุด ทั้งนี้เพื่อประสิทธิภาพ ประสิทธิผล และคุณภาพ
  ของการให้บริการต่อผู้ใช้บริการ ที่สูงยิ่งขึ้นไปอีก

[]แผนผังแสดงความสามารถในการรองรับลูกค้าของเครือข่าย GSM ของบริษัทและ DPC

+--------------------------+------------+--------------+--------------+
|                          | ธันวาคม     | ธันวาคม 2545  | ธันวาคม 2546  |
|                          | 2544       |              |              |
+--------------------------+------------+--------------+--------------+
| ลูกค้า GSM Advance         | 2.260      | 2.234        | 1.916        |
+--------------------------+------------+--------------+--------------+
| ลูกค้า GSM 1800            | 0.390      | 0.289        | 0.200        |
+--------------------------+------------+--------------+--------------+
| ลูกค้า 1-2-Call!           | 2.289      | 8.136        | 11.124       |
+--------------------------+------------+--------------+--------------+
| ความสามา                 | 6.811      | 11.215       | 13.600       |
| รถของระบบในการรองรับลูกค้า* |            |              |              |
+--------------------------+------------+--------------+--------------+
| จำนวนสถานีฐานสะสม         | 5,276      | 7,893        | 9,029        |
+--------------------------+------------+--------------+--------------+

  หน่วยล้านราย ยกเว้นจำนวนสถานีฐานสะสม

  * ความสามารถของระบบในการรองรับลูกค้า ณ สิ้นปี 2546
  คือค่าความสามารถของเครือข่ายร่วม

  GSM900-1800 MHz

  เพื่อให้บริการเครือข่ายที่สูงด้วยคุณภาพ บริษัทเลือกใช้อุปกรณ์เครือข่ายที่นำเข้าโดยตรงจากผู้ผลิต
  ซึ่งเป็นผู้นำทางด้านเทคโนโลยีโทรคมนาคมของโลก เช่น อีริคสัน โนเกีย เอ็นอีซี ซีเมนส์
  และหัวเหว่ย และเนื่องจากผู้ใช้บริการโทรศัพท์เคลื่อนที่เพิ่มจำนวนขึ้นเรื่อยๆ
  บริษัทจึงต้องเพิ่มความสามารถของระบบในการรองรับการขยายตัวของลูกค้า
  โดยการเพิ่มจำนวนสถานีฐานเพื่อขยายพื้นที่ใช้งานให้มากขึ้น
  โดยเฉพาะในเขตชุนชนใหม่ที่เกิดขึ้นในพื้นที่

  3.4 งานที่ยังไม่ได้ส่งมอบ

- ไม่มี -